钦定古今图书集成/方舆汇编/边裔典/第041卷 > 《十洲记》 > 元
## 钦定古今图书集成/方舆汇编/边裔典/第041卷 > 《十洲记》 > 元

### 世祖至元六年遣都统领脱朵儿统领王国昌等往高丽点阅所备兵船及相视耽罗等处道路

按《元史世祖本纪》云云。　按《耽罗传》，“耽罗，高丽与国
也。世祖既臣服高丽，以耽罗为南宋、日本冲要，亦注
意焉。至元六年七月，遣明威将军都统领脱脱儿、武
德将军统领王国昌、武略将军副统领刘杰，往视耽
罗等处道路，诏高丽国王禃选官导送。时高丽叛贼
林衍者，有馀党金通精遁入耽罗。”按《王国昌传》，至
元五年，人有上书，言高丽境内黑山海道至宋境为
近。帝命国昌往视之。泛海千馀里，风涛汹涌，从者恐，
劝还。国昌神色自若，徐曰：“奉天子威命，未毕事而遽
返，可乎。”遂至黑山乃还。帝延见慰劳，而东夷皆内属。
至元九年正月，诏遣不花及马璘谕高丽，具舟粮，助
征耽罗。十一月，敕发屯田军二千、汉军二千，《高丽》军
六千，仍益武卫军二千，征耽罗。

按《元史世祖本纪》云云　按《耽罗传》：九年，中书省臣
及枢密院臣议曰：“若先有事于日本，未见其逆顺之
情，恐有后辞。可先平耽罗，然后观日本从否，徐议其
事。且耽罗国王尝来朝觐，今叛贼逐其主，据其城以
乱，举兵讨之，义所先也。”

至元十年正月，命忻都、郑温、洪茶丘征耽罗。六月，忻
都等兵至《耽罗》，抚定其地。诏以失里伯为耽罗国招
讨使，尹邦宝副之。

按《元史世祖本纪》云云。　按《耽罗传》。“十年正月命经
略使忻都史枢及洪茶丘等帅兵船大小百有八艘。
讨耽罗贼党。六月平之。于其地立耽罗国招讨司。屯
镇边军千七百人。贡赋岁进毛施布百匹。”招讨司后
改为军民都达鲁花赤总管府。又改为军民安抚司。
至元十二年六月戊辰。“敕塔出率阿塔海、也速带儿
两”军赴涟水。以逊摊为耽罗国达鲁花赤。罢山东经
略司。

按：《元史世祖本纪》云云。

至元十七年五月甲寅，“汀漳叛贼廖得胜等伏诛。”造
船三千艘。敕耽罗发材木给之。

按：《元史世祖本纪》云云。

至元十八年二月，敕以耽罗新造船，付洪茶丘出征。
五月壬子，免耽罗国今岁入贡白纻。壬戌，敕耽罗国
达鲁花赤塔儿赤禁高丽、全罗等处田猎扰民者。六
月壬午，命耽罗戍力田以自给。

按：《元史世祖本纪》云云。

至元二十一年正月，立耽罗国安抚司。七月，塔剌赤
言：“头辇哥国王出戍高丽，调旺速等所部军四百以
往。今头辇哥已回，留军耽罗，去其妻子已久，宜令他
军更戍。”伯颜等议：以高丽军千人屯耽罗，其留戍四
百人，纵之还家。从之。

按：《元史世祖本纪》云云。

至元二十八年，耽罗遣使贡东纻百匹。

按：《元史世祖本纪》云云。

至元三十一年，以《耽罗》复隶高丽。

按《元史世祖本纪》不载　按《耽罗传》：三十一年，高丽
王上言，“耽罗之地，自祖宗以来臣属其国。林衍逆党
既平之后，尹邦宝充招讨副使，以计求径隶朝廷，乞
仍旧。帝曰：‘此小事，可使还属高丽’。”自是遂复隶高丽。

### 成宗大德二年耽罗国以方物来贡

按：《元史成宗本纪》云云。

大德四年六月甲子。置耽罗总管府。

按：《元史成宗本纪》云云。

大德五年七月戊申，立耽罗军民万户府。

按：《元史成宗本纪》云云。

### 英宗至治二年正月癸未流徽政院使罗源于耽罗按元史英宗本纪云云

唐

### 中宗嗣圣 年诏玉钤卫大将军李楷固等讨乞四比羽斩之进追乞乞仲象子祚荣败绩祚荣遂自立为震国王

按《唐书》本纪不载。　按《渤海本传》：“渤海本粟末靺鞨
附高丽者，姓大氏。高丽灭，率众保挹娄之东牟山，地
直营州东二千里，南北新罗，以泥河为境，东穷海，西
契丹，筑城郭以居高丽逋残稍归之。万岁通天中，契
丹尽忠杀营州都督赵翙，反有舍利乞乞仲象者，与
𩎟鞨酋乞四比羽及高丽馀种东走，度辽水，保太白
山”之东北，阻奥娄河，树壁自固。武后封乞四比羽为
许国公，乞乞仲象为震国公，赦其罪。比羽不受命。后
诏玉钤卫大将军李楷固、中郎将索仇击斩之。是时，
仲象已死，其子祚荣引残痍遁去。楷固穷蹑，度天门
岭，祚荣因高丽《靺鞨》兵拒楷固，楷固败还。于是契丹
附突厥，王师道绝，不克讨。祚荣即并比羽之众，恃荒

鲜、海北诸国。

按《朝鲜史略》，唐以大祚荣为渤海郡王，及卒，私谥曰
“高子王武艺立渤海，本粟末靺鞨，祚荣父乞乞仲像
保太白山东，祚荣嗣，骁勇善骑射，高句丽馀烬稍稍
归之，乃建国号震地方千里，胜兵数万，颇知书契，尽
得扶馀、沃沮、卞韩、朝鲜之地。”至后孙仁秀开大境宇，
有五京、十二府、六十二州，遂为海东盛国。至景哀王
时。《契丹》攻灭之。以为东丹国。其世子及大臣等皆降
于高丽。

### 景龙 年使侍御史张行岌招慰祚荣遣子入侍

按《唐书中宗本纪》不载。　按《渤海本传》云云。

### 睿宗先天 年遣使拜祚荣为渤海郡王自是去靺鞨之号

按《唐书睿宗本纪》不载。　按《渤海本传》，“睿宗先天中，
遣使拜祚荣为左骁卫大将军、渤海郡王，以其所总
为忽汗州，领忽汗州都督。自是始去靺鞨号，专称渤
海。”

按《册府元龟》：“先天二年，封大祚荣为渤海郡王。大祚
荣，圣历年自立为振国王，在营州东二千里，兵数万
人。至是，遣郎将崔䜣往册命祚荣左骁卫员外大将
军，渤海郡王，仍以其所统为忽汗州都督。自是每岁
遣使朝贡。”

### 元宗开元七年渤海王祚荣死册赐其子武艺为王按唐书元宗本纪不载 按渤海本传开元七年祚荣死其国私谥为高王子武艺立斥大土宇东北诸

夷畏臣之私，改年曰仁安，帝赐典册，袭王，并所领。未
几，黑水靺鞨使者入朝，帝以其地建黑水州，置长史
临总。武艺召其下谋曰：“黑水始假道于我，与唐通，异
时请吐屯于突厥，皆先告我。今请唐官，不吾告，是必
与唐腹背攻我也。”乃遣弟门艺及舅任雅相发兵击
黑水。门艺尝质京师，知利害，谓武艺曰：“黑水请吏，而
我击之，是背唐也。唐，大国，兵万倍我，与之产怨，我且
亡。昔高丽盛时，士三十万抗唐为敌，可谓雄彊，唐兵
一临，扫地尽矣。今我众比高丽三之一，王将违之，不
可。”武艺不从。兵至境，又以书固谏。武艺怒，遣从兄壹
夏代将，召门艺将杀之。门艺惧，儳路自归，诏拜左骁
卫将军。武艺使使暴门艺罪恶，请诛之。有诏处之安
西。好报曰：“门艺穷来归我，谊不可杀。已投之恶地。”并
留使者不遣。别诏鸿胪少卿李道邃、源复谕旨。武艺
知之，上书斥言：“陛下不当以妄示天下意，必杀门艺。”
帝怒，道邃复漏言国事，皆左除，而阳斥门艺以报。
按《册府元龟》：开元七年六月，渤海郡王大祚荣卒，赠
特进，赐物五百段。遣左监门率“上柱国《吴思谦》摄鸿
胪卿，持节充使吊祭。”

开元九年十一月，渤海大首领来朝，拜折冲，放还蕃。
开元十二年二月，渤海遣其臣《贺祚庆》来贺正，进阶
游击将军，赐帛五十匹，放还蕃。

开元十三年正月，渤海遣大首领乌借《芝蒙》来贺正
旦，献方物。四月，渤海首领《谒德》来朝，授果毅，放还蕃。
五月，渤海王《大武艺》之弟大昌《勃价》来朝，授左威卫
员外将军，赐紫袍、金带、鱼袋，留宿卫。

按以上《唐书》本纪、列传俱不载。　按《册府元龟》云云，
开元十五年，诏遣渤海宿卫王子大昌勃价等还蕃，
是年遣弟大宝方来朝。

按：《唐书》、本纪、列传俱不载。　按《册府元龟》，开元十五
年四月丁未，敕曰：“渤海宿卫王子大昌勃价及首领
等，久留宿卫，宜放还蕃。”庚申，封大昌勃价襄平县开
国男，赐帛五十匹，首领以下各有差。先是，渤海王大
武艺遣男利行来朝，并献貂鼠。至是乃降书与武艺，
慰荣之，赐彩练一百匹。八月，渤海王遣其弟大宝方
来朝。

开元十六年，渤海宿卫王子《利行》卒。

按：《唐书》、本纪、列传俱不载。　按《册府元龟》，“开元十六
年四月癸未，渤海王子留宿卫大都利行卒，赠特进
兼鸿胪卿，赐绢三百匹，粟三百石，命有司吊祭，官造
灵举归蕃。”

开元十七年，渤海王遣其弟大《胡雅》朝献。

按：《唐书》、本纪、列传俱不载。　按《册府元龟》，“开元十七
年二月，渤海遣使献鹰、鲻鱼。三月甲子，渤海王大武
艺使其弟大胡雅来朝，授游击将军，赐紫袍金带，留
宿卫。八月丁卯，遣其弟大琳来朝，授中郎将，留宿卫。
开元十八年，渤海王遣使朝献。”

按：《唐书》、本纪、列传俱不载。　按《册府元龟》，“开元十八
年二月戊寅，渤海遣使智蒙来朝，且献方物，马三十
匹，授中郎将，赐绢二十匹、绯袍银带，放还蕃。五月己
酉，渤海遣使乌那达利来朝，献海豹皮五张、貂鼠皮
三张，玛瑙杯一，马三十匹，授以果毅，赐帛放还蕃。”
开元十九年，渤海王遣使朝贺。

按：《唐书》、本纪、列传俱不载。　按《册府元龟》，“开元十九
年二月己未，渤海遣使来朝，正授将军，赐帛一百匹放还蕃。十月癸巳，渤海王其大姓取珍等一百二十
人来朝，并授果毅，各赐帛三十匹，放还蕃。”

开元二十年。渤海寇登州。是年。渤海王《武艺》死，诏子
“《钦茂》嗣王。”

按《唐书元宗本纪》：“开元二十年，渤海寇登州，刺史韦
俊死之，左领军卫将军盖福慎伐之。”按《渤海本传》：
“后十年，武艺遣大将张文休率海贼攻登州，帝驰遣
门艺发幽州兵击之，使太常卿金思兰使新罗，督兵
攻其南。会大寒，雪袤丈，士冻死过半，无功而还。武艺
望其弟不已，募客入东都，狙刺于道。门艺格之，得不
死。”河南捕刺客，悉杀之。武艺死，其国私谥武王。子钦
茂立，改年大兴。有诏嗣王及所领，钦茂因是赦境内。
按《册府元龟》，开元二十年，渤海桂娄郡王大武艺病
死，其子大钦茂嗣立，帝降书册，且吊之曰：“念卿亡父，
素励诚节，与善无征，奄至殂谢。兴言永往，轸念良深。
卿是长嫡，当袭父位，宜全忠孝，以继前踪。今故遣使
持节册命，兼申吊祭。”册曰：“皇帝若曰：‘於戏！王者宅中，
守在海外，必立藩长，以宁遐荒。咨尔故渤海郡王嫡
子大钦茂，代承绪业，早闻才干。昔在尔考，忠于国家；
爰逮尔躬，当兹负荷。岂惟立嫡，亦乃择贤。休问可嘉，
宠章宜及。是用命尔为渤海郡王。尔往钦哉！永为藩
屏，长保忠信，效节本朝，作范’”殊俗，可不美欤！

开元二十三年三月。渤海王遣其弟蕃来朝。

开元二十四年三月乙酉，渤海王遣其弟蕃来朝，授
太子舍人员外，赐帛三十匹，放还蕃。

开元二十五年四月“丁未渤海遣其臣《公伯计》来献
鹰鹘授将军放还蕃。八月戊申渤海大首领《多蒙固》
来朝授左武卫将军赐紫袍金带及帛一百匹放还
蕃。”

开元二十六年闰八月，“渤海遣使献貂鼠皮一千张，
乾文鱼一百口。”

按，以上《唐书》本纪、列传俱不载。　按《册府元龟》云云，
开元二十七年，渤海王弟大勖进来朝。

按《唐书》、本纪、列传俱不载。　按《册府元龟》：“二月丁未，
渤海王弟大勗进来朝，宴于内殿，授左武卫大将军、
员外置同正，赐紫袍金带及帛一百匹，留宿卫。又遣
使献鹰。十月乙亥，渤海遣使臣优福子来谢恩，授果
毅，赐紫袍银带，放还蕃。”

开元二十八年十月，“渤海遣使献貂鼠皮。”

开元二十九年二月己巳，渤海遣其臣失阿利来贺
正，授郎将，放还蕃。四月，渤海遣使进鹰及鹘。

### 天宝二年七月渤海王遣其弟蕃来朝授左领军卫员外大将军留宿卫

天宝五载三月。渤海遣使来贺正。

天宝六载正月。渤海遣使来贺正献方物。

天宝八载三月。渤海遣使献鹰。

天宝九载三月。渤海遣使献鹰。

天宝十二载三月。渤海遣使贺正。

天宝十三载正月。渤海遣使贺正。

按以上《唐书》本纪、列传俱不载。　按《册府元龟》云云，
《天宝》　载，“渤海王钦茂徙上京。”

按《唐书元宗本纪》，不载。　按《渤海传》：“天宝末，钦茂徙
上京，直旧国三百里忽汗河之东。讫帝世，朝献者二
十九。”

### 肃宗宝应元年始诏以渤海为国钦茂王进检校太尉

按《唐书肃宗本纪》不载。　按《渤海本传》云云。

### 代宗大历二年七月渤海遣使来朝八月渤海遣使朝贡九月渤海遣使朝贡十一月渤海遣使朝贡十二月渤海遣使朝贡

大历四年三月渤海遣使朝贡十二月渤海遣使朝
贡。

大历七年十二月渤海遣使朝贡。

大历八年四月渤海遣使来朝并献方物十一月渤
海遣使朝贡闰十一月渤海遣使来朝十二月渤海
遣使来朝。

大历九年正月渤海遣使来朝十二月渤海遣使来
朝。

大历十年正月渤海遣使朝贡五月渤海遣使朝贡
六月渤海遣使朝贡十二月渤海遣使朝贡。

按以上《唐书》本纪、列传俱不载。　按《册府元龟》云云，
大历十二年正月，渤海遣使朝献。

按《唐书代宗本纪》，不载　按《渤海本传》：“大历中，二十
五来，以日本舞女十一献诸朝。”

按《册府元龟》：“大历十二年正月，渤海遣使来朝，并献
日本国舞女一十一人及方物。二月，渤海遣使献鹰，
四月，渤海遣使来朝，十二月，渤海遣使来朝，俱献方
物。”

### 德宗建中元年十月渤海遣使朝贡

建中三年五月。渤海遣使朝贡。

====贞元七年正月渤海遣使来朝五月戊辰以渤海贺====正使太常靖为卫尉卿同正令，归国。

贞元十年二月壬午以来朝渤海王子《太清允》为右
卫将军同正其下拜官三十馀人。

按以上《唐书》本纪、列传俱不载。　按《册府元龟》云云，
贞元十一年钦茂死，少子嵩璘立，诏授右骁卫大将
军。

按《唐书德宗本纪》，不载。　按《渤海本传》：贞元时，东南
徙东京。钦茂死，私谥“文王。子宏临早死，族弟兀义立
一岁，猜虐，国人杀之，推宏临子华玙为王，复还上京，
改年中兴。死，谥曰成王。”钦茂少子嵩璘立，改年正历，
有诏授右骁卫大将军，嗣王。建中、贞元间，凡四来死，
谥康王。子元瑜立，改年永德。死，谥定王。弟言义立，改
年《朱雀》，并袭王如故事。死，谥僖王。弟明忠立，改年太
始，立一岁，死，谥简王。从父仁秀立，改元建兴。

按《册府元龟》：“贞元十一年二月，令内常侍殷志瞻将
册书往渤海，册大嵩璘为渤海王忽汗州都督。嵩璘，
渤海大钦茂之子，袭父位也。”

贞元十四年，加渤海郡王为国王。又赐其王侄能言
茹《富仇》为将军。

按：《唐书》本纪、列传俱不载。　按《册府元龟》，贞元十四
年三月，加渤海郡王，兼左饶卫大将军、忽汗州都督，
大嵩璘银青光禄大夫、检校司空，册为渤海国王，依
前忽汗州都督。大嵩璘父钦茂，以开元二十年袭其
父武艺忽汗州都督、渤海郡王、左金吾大将军，天宝
中累加特进、太子詹事宾客，宝应元年进封渤海国
王，大历中，又累拜司空、太尉。及嵩璘袭位，但授其郡
王、将军，嵩璘遣使叙礼，故更加册命焉。十一月戊申，
以渤海国王大《嵩璘》侄《能信》为左骁骑卫中郎将，虞
侯《娄蕃》、长都督茹《富仇》为右武卫将军，并放还蕃。
贞元二十年十一月，渤海遣使来朝。

按：《唐书》本纪、列传俱不载。　按《册府元龟》云云。

### 宪宗元和元年十月加忽汗州都督渤海国王大嵩璘检校太尉十二月渤海遣使朝贡

元和二年十二月。渤海遣使朝贡。

按以上《唐书》本纪、列传俱不载。　按《册府元龟》云云。
元和四年，渤海国王大嵩璘死，册其子元瑜为国王
按《唐书宪宗本纪》不载。　按渤海本传：“嵩璘死，谥康
王，子元瑜立，改年永德。”

按《册府元龟》：“元和四年正月，以故渤海国王大嵩璘
男元瑜为银青光禄大夫、检校秘书监，充忽汗州都
督，册为渤海国王。”

元和五年正月渤海遣使高才南等来朝十一月渤
海王遣子大延真等来献方物。

元和七年。渤海遣使朝贡。

按以上《唐书》本纪、列传俱不载。　按《册府元龟》云云，
元和八年，渤海国王大元瑜死，册其弟言义为国王
按《唐书宪宗本纪》不载。　按《渤海本传》，元瑜死，谥定
王，弟言义立，改年朱雀，并袭王如故事。

按《册府元龟》：“元和八年正月，以故渤海国王大元瑜
长弟权知国务言义为银青光禄大夫、检校秘书监、
忽汗州都督，册为渤海国王，遣内侍李重旻充使。十
二月，渤海王子辛文德等来朝。”

元和九年正月，“《渤海》遣使《高礼进》等三十七人朝贡，
献金银佛像各一。十一月。《渤海》遣使献鹰鹘。十二月。
《渤海》遣使大《孝真》”等五十九人来朝。

元和十年七月。渤海王子大庭俊等一百一人来朝
贡。

元和十一年三月。渤海遣使朝贡。十一月。渤海遣使
朝贡。

元和十二年二月。渤海遣使朝贡。

按以上《唐书》本纪、列传俱不载。　按《册府元龟》云云，
元和十三年，册大仁秀为渤海国王。

按《唐书宪宗本纪》不载。　按《渤海本传》言，义死，谥僖
王。弟明忠立，改年太始。立一岁，死，谥简王。从父仁秀
立，改元建兴。

按《册府元龟》：“元和十三年四月，以知渤海国务大仁
秀为银青光禄大夫、检校秘书监、忽汗州都督，册为
渤海国王。”

元和十五年，加渤海国王仁秀检校司空。

按《唐书宪宗本纪》不载。　按《渤海本传》，“仁秀四世祖
野勃，祚荣弟也。仁秀颇能讨伐海北诸部，开大境宇，
有功，诏检校司空、龙王。元和中凡十六朝献，长庆四，
宝历凡再。”

按《册府元龟》：“元和十五年闰正月，渤海遣使朝贡，加
忽汗州都督、渤海国王大仁秀金紫光禄大夫、检校
司空。十二月，渤海遣使朝贡。”

### 穆宗长庆二年正月渤海遣使朝贡

长庆四年二月渤海遣使朝贡。

按：以上《唐书》本纪、列传俱不载。　按《册府元龟》云云。

### 敬宗宝历元年三月渤海遣使朝贡

宝历二年正月。渤海遣使朝贡按以上《唐书》本纪。列传。俱不载　按《册府元龟》云云。

### 文宗太和元年四月渤海遣使来朝

太和三年十二月渤海遣使来朝。

按：以上《唐书》本纪、列传俱不载。　按《册府元龟》云云，
太和四年，仁秀死，孙彝震立。

按《唐书文宗本纪》不载。　按《渤海本传》：“太和四年，仁
秀死，谥宣王。子新德蚤死，孙彝震立，改年咸和。
太和五年，册权知国务大彝震为渤海国王。”

按《唐书文宗本纪》不载。　按《渤海本传》：“五年，诏彝震
袭爵，终文宗世，来朝十二。”

按《册府元龟》：“太和五年正月，以权知渤海国王务大
彝震为银青光禄大夫、检校秘书监、忽汗州都督，册
为渤海国王。”

太和六年三月渤海王子《大明俊》来朝。

太和七年正月渤海王遣同中书右平章事高赏英
来谢册命。

### 开成元年十二月渤海遣使朝贡

开成四年。十二月戊辰。渤海王子大延广朝贡
按以上《唐书本纪》。列传。俱不载　按《册府元龟》云云。

### 武宗会昌元年渤海贡玛瑙樻紫瓷盆

按：《唐书》本纪、列传俱不载。　按《杜阳杂编》：“武宗会昌
元年，渤海贡玛瑙樻、紫瓷盆。玛瑙樻方三尺，深色如
茜所制，工巧无比，用贮神仙之书，置之帐侧。紫瓷盆
量容半斛，内外通莹，其色纯紫，厚可寸馀，举之则若
鸿毛。上嘉其光洁，遂处于仙台秘府，以和药饵。王才
人掷玉环，误缺其半菽，上犹叹息久之。”

会昌六年正月渤海遣使朝于宣政殿。

按《唐书武宗本纪》不载。　按《册府元龟》云云。

会昌　年，渤海王凡四朝贡。彝震死，弟虔晃立。死，元
锡立。

按《唐书武宗本纪》不载。　按《渤海本传》云云。

### 懿宗咸通 年渤海遣人入贡

按《唐书懿宗本纪》，不载。　按《渤海传》：“咸通时，三朝献
初，王数遣诸生诣京师太学，习识古今制度，至是遂
为海东盛国地有五京、十五府，六十二州。以肃慎故
地为上京，曰龙泉府，领龙、湖、渤三州。其南为中京，曰
显德府，领卢、显、铁、汤、荣、兴六州。”貊故地为东京，曰
龙原府，亦曰栅城府，领庆、盐、穆、贺四州。沃沮故地为
南京，曰南海府，领沃、睛、椒三州。高丽故地为西京，曰
鸭渌府，领神、桓、丰、正四州。曰长岭府，领瑕、河二州。《扶
馀》故地为扶馀府，常屯劲兵捍契丹，领扶、仙二州。鄚
颉府领鄚、高二州。挹娄故地为定理府，领定、潘二州。
安边府领安、琼二州。率宾故地为率宾府，领华、益、建
三州。拂涅故地为东平府，领伊、蒙、沱、黑、比五州。铁利
故地为铁利府，领广、汾、蒲、海、义、归六州。越喜故地为
怀远府，领达、越、怀、纪、富、美、福、邪、芝九州。安远府领宁、
郿、慕、常四州。又郢、铜、涑三州为独奏州。涑州以其近
涑沫江，盖所谓粟末水也。龙原，东南濒海，日本道也。
南海，新罗道也。鸭渌，朝贡道也。长岭，营州道也。扶馀，
契丹道也。俗谓王曰“可毒”，夫曰“圣主”曰“基下”，其命为
教。王之父曰老王，母太妃，妻贵妃，长子曰副王，诸子
曰王子。官有宣诏省，左相、左平章事、侍中、左常侍、谏
议居之。中台省，右相、右平章事、内史、诏诰、舍人居之。
政堂省，大内相一人，居左右相上；左右司政各二，居
左右平章事下，以比仆射；左、右允比二丞。左六司：忠、
仁、义部各一卿，居司政下，支司爵。仓、膳部，部有郎中、
员外。右六司：智、礼、信部、支司。戎、计、水部卿郎准左，以
比六官。中正台，大中正一比御史大夫，居司政下，少
正一。又有殿中寺。宗属寺有大令。文籍院有监、令，监
皆有少。太常、司宾。大农寺，寺有卿、司藏。司膳寺，寺有
令、丞。胄子监有监长，巷伯局有常侍等官。其武员有
左右猛贲、熊卫、罴卫、南左右卫、北左右卫，各大将军
一，将军一。大抵宪象中国制度如此。以品为秩，三秩
以上服紫牙笏、金鱼，五秩以上服绯牙笏、银鱼，六秩
七秩浅绯衣，八秩绿衣，皆木笏。俗所贵者，曰“太白山
之菟，南海之昆布，栅城”之豉，扶馀之鹿，鄚颉之豕，率
宾之马，显州之布，沃州之绵，龙州之䌷，位城之铁，卢
城之稻，湄沱湖之鲫，果有九都之李，乐游之梨。馀俗
与高丽、契丹略等。幽州节度府与相聘问，自营、平距
京师，盖八千里而远。后朝贡至否，史家失传，故叛附
无考焉。